שבוע לאחר פרסום הדו"חות המאכזבים, מניית פייסבוק המשיכה גם היום בצניחה החופשית שלה, ונפלה לראשונה מתחת לרמה של 20 דולר למניה. מניית פייסבוק נסגרה במחיר של 20.04 דולר, ירידה של 4%, לאחר שבמהלך המסחר בוול סטריט כבר צנח מחירה לשפל של 19.82 דולר למניה - כמעט מחצית ממחיר של 38 דולר בו הונפקה במסגרת ההנפקה הראשונה לציבור (IPO) בחודש מאי.
הצניחה במניה היום נבעה בעיקר בשל הודעת שני בכירים בפייסבוק על עזיבתם את החברה. השניים, קייטי מיטיק ואיתן בירד, בישרו אמש כי הם עוזבים את הרשת החברתית לטובת "חיפוש הזדמנויות חדשות", על פי דיווח בלומברג. בכך עלה ל-3 מספר הבכירים שעזבו את פייסבוק מאז הנפקת החברה במאי, מה שמגביר את חששות המשקיעים בנוגע לעתיד החברה והמשך הצמיחה שלה, לאחר שזו הואטה משמעותית ברבעון שעבר.
פייסבוק סובלת מנפילה עקבית במחיר המניה מאז הנפקתה, והירידות החדות התחדשו לאחר שהחברה פירסמה ביום חמישי שעבר את הדו"חות הכספיים הראשונים שלה כחברה בורסאית, וסיפקה נתונים מאכזבים למשקיעים ובעלי המניות. פייסבוק רשמה ברבעון השני של השנה הפסד נקי של 157 מיליון דולר, או הפסד של שמונה סנט למניה, לעומת רווח נקי של 240 מיליון דולר, או רווח של 11 סנט למניה, בתקופה המקבילה בשנה הקודמת.